ועדת החינוך, התרבות והספורט, כנסת 24, פרוטוקול מספר 93, 2022-01-19 10:15

סימון דוידסון: בוקר טוב, אנחנו נחל בדיון מהיר שהגיש חבר הכנסת אוריאל בוסו לוועדת החינוך בנושא: "החלטת משרד החינוך לחדול מתשלומי מילגות בלימודי תואר במגמות החינוך".

סימון דוידסון: רק לציין שזה דיון שני ברציפות לגבי נושא של סטודנטים, ויושב פה יושב-ראש התאחדות הסטודנטים, אלחנן, ואתה רואה שהכנסת קשובה, חברי הכנסת קשובים, מעלים דיונים מהירים, הצעות לסדר.

סימון דוידסון: יש לכם פה אוזן קשבת לכל דבר ועניין, ואנחנו מזיזים ונכונים תמיד להיות לתמיכה לסטודנטים במדינת ישראל.

סימון דוידסון: אנחנו רואים אתכם כעתיד מדינת ישראל.

סימון דוידסון: אתם הדור הבא, הדור שצריך להשקיע בו.

סימון דוידסון: והנושא של המלגות הוא נושא סופר-חשוב, במיוחד לאותם אנשים, סטודנטים וסטודנטיות שידם אינה משגת, שנמצאים באיזורים ובמקומות שאין להם את האפשרות לשלם את הסכומים הגבוהים ללימודים.

סימון דוידסון: צריך לציין שהסכומים להיות סטודנט היום – כאבא לילדה שאוטוטו נכנסת למעגל הלימודים – הם לא רק הלימודים.

סימון דוידסון: זה הרבה מעבר לכך.

סימון דוידסון: יש כאלה שצריכים לשכור דירה.

סימון דוידסון: זה לא פשוט.

סימון דוידסון: ואנחנו פה כדי לעזור בנושא הזה.

סימון דוידסון: אנחנו נחל קודם כל עם חבר הכנסת אוריאל בוסו, שהציג את הדיון המהיר הזה, ונעבור אחרי זה ליושב-ראש התאחדות הסטודנטים.

סימון דוידסון: לאחר מכן אבי בוחבוט ושקד בנפשי.

סימון דוידסון: חבר הכנסת בוסו, בבקשה.

אוריאל בוסו: אדוני היושב-ראש סימון, תודה רבה לך על הדיון החשוב, וליושבת-ראש הוועדה שרן השכל שקבעה לנו את הדיון המהיר, כאן בוועדת החינוך.

אוריאל בוסו: אז קודם כל, אני יכול להתחיל בבשורה, שכנראה שבעקבות הלחץ והפניות שלנו ושלי, והדיון המהיר, וגם ההצעה לסדר שעשיתם במליאה, ופניות אין ספור בחודשיים האחרונים מול שרת החינוך.

אוריאל בוסו: אני רוצה להודות לשרת החינוך – אתמול המשרד יצא בהודעה, ולאחר לחץ ניתנה תוספת של 15 מיליון ש"ח במשרד החינוך, לתת למכללות במגמת חינוך והוראה, ולסטודנטים לחינוך, שיקבלו את המלגה, מלגת טלדור, של משרד החינוך.

אוריאל בוסו: הרי האבסורד שהיה כאן, שאנחנו היינו צריכים בכלל ליזום דיון למלגת משרד החינוך למי שלומד חינוך והוראה במכללות של חינוך, ולמי שלומד במגמת חינוך בקריה האקדמית ומכללות חינוך.

אוריאל בוסו: כי הרי אנחנו יודעים שיש חוסר של לפחות 3,000 מורים ואנשי הוראה בשנה במשרד החינוך, והדבר הראשון שמשרד החינוך צריך לעודד זה לימודי הוראה, גננות ומורים ומורות בכל הרבדים של בתי הספר והחטיבות והתיכונים.

אוריאל בוסו: ופתאום סטודנטים מצאו את עצמם בפני שוקת שבורה.

אוריאל בוסו: צריך לזכור שהמלגה המדוברת זה לא מלגת עודף ותוספת ועידוד.

אוריאל בוסו: זה מלגת בסיס של סטודנטים שנכנסו מלכתחילה ללימודי חינוך על בסיס המלגה הזה.

אוריאל בוסו: ולולא זה, חלקם לא יתחילו ללמוד וחלקם היו בפני סכנת נשירה.

אוריאל בוסו: והסיבה שלמרות ההודעה של משרד החינוך אתמול, שאכן שוחררה המלגה הזאת והיא תיפתח בתקופה הקרובה, ביקשתי לקיים את הדיון מהסיבות הבאות: א', צריך להבין את החשיבות של המלגה הזאת.

אוריאל בוסו: קודם כל, אנחנו נמצאים עכשיו בתקופת קורונה, תקופת קורונה קשה.

אוריאל בוסו: עזבו שיגידו לכם אנשים, אין בעיות והמצב גן עדן כפי שאנשים אומרים.

אוריאל בוסו: אני מגיע מפתח תקווה לכאן ב-40 או 42 דקות, ואני הייתי רגיל להגיע בשעה ורבע.

אוריאל בוסו: זאת אומרת, אנשים נמצאים בבתים.

אוריאל בוסו: החנויות סגורות.

אוריאל בוסו: הסתובבתי אתמול בכמה מקומות.

אוריאל בוסו: אני נכנס, בעלי עסקים בוכים, מורטים את עצמם.

אוריאל בוסו: לאנשים אין כסף בתקופה הזאת.

אוריאל בוסו: ואם אתה אומר להם שאתה מוריד מלגה, מלגה בסיסית חשובה, לא עודף, בין 4,000 ש"ח ל-12,000 ₪ בשנה, כי זה מלגה דיפרנציאלית, זה הבסיס.

אוריאל בוסו: ולמה ביקשתי ליזום את הדיון?

אוריאל בוסו: שימו לב, אנחנו נמצאים כמעט בחודש פברואר שנת 2022, ועוד לא נפתחה בכלל האופציה להגיש את זה.

אוריאל בוסו: אז קודם כל, אנחנו רוצים לדעת ולקבל תשובות היום, מתי ייפתח בדיוק הזמן להגשה, מתי יסתיים, וברגע שאומרים להם זכאי, כמה חודשים אחר כך אתה רק מקבל את זה, או בחודש מאי אולי אתה יכול לקבל את זה.

אוריאל בוסו: בינתיים סטודנטים משלמים כסף כל חודש.

אוריאל בוסו: זה יורד להם.

אוריאל בוסו: הם לוקחים הלוואות.

אוריאל בוסו: המלגה הזאת היא מלגה בסיסית שחייבת להינתן כמה שיותר מהר.

אוריאל בוסו: זאת אומרת, אם זה נפתח בתחילת פברואר, אז שידעו הסטודנטים שב-1 בפברואר זה ייפתח, וייסגר אולי ב-30 בפברואר.

אוריאל בוסו: ואם הולכים להקשיח את הקריטריונים, כי פעם אחר פעם אנשים חוזרים בחודש וחצי, חודשיים, חסר המסמך הזה, חסר המסמך הזה.

אוריאל בוסו: צריך להקל עליהם להגיש את המסמכים.

אוריאל בוסו: כמובן שאנחנו יודעים שהכול באופן מקוון מבחינת - - - וזה לא משהו פרונטלי.

אוריאל בוסו: להקל עליהם את ההגשה, לזרז את הזמן ולקצר את פרק הזמנים שיוכלו כבר לסיים את זה.

אוריאל בוסו: ולתת תשובות.

אוריאל בוסו: ומעבר לתשובות, הכסף שיינתן – הרי אנחנו עברנו תקציב, אנחנו נמצאים בתקציב 2022.

אוריאל בוסו: השרה אמרה שהיא הוסיפה תוספת של 15 מיליון ש"ח על 100 מיליון ש"ח שהיה צריך לתת למלגות.

אוריאל בוסו: זאת אומרת שהכסף קיים.

אוריאל בוסו: אין סיבה שרק בחודש מאי הסטודנטים יראו את הכסף ויוכלו לשלם, כי בינתיים הם לוקחים הלוואות.

אוריאל בוסו: ולכן זה חשוב.

אוריאל בוסו: מלבד זה, צריך לדעת ואנחנו רוצים לצאת עם בשורה שלא רק בגלל מה שהיה בשנה שעברה בקורונה והשנה הוחלט לתת את התוספת הזאת.

אוריאל בוסו: זו מלגה נדרשת חיונית שחייב להשאיר אותה למגמות חינוך במכללות להוראה וחינוך.

סימון דוידסון: מה הסכומים של המלגות?

אוריאל בוסו: בין 4,000 ש"ח ל-12,000 ש"ח.

אוריאל בוסו: מדובר ב-30,000 סטודנטים שלומדים חינוך וחברה במכללות ובמוסדות אקדמיים, אם זה באוניברסיטאות, אם זה במכללות חינוך.

אוריאל בוסו: זו הזדמנות לאחל ליושב-ראש התאחדות הסטודנטים – יושב-ראש חדש, מצוין, שנלחם באופן אמיתי, ואנחנו עובדים בשיתוף פעולה, ואני אמשיך לעבוד איתו הלאה בשיתוף פעולה.

אוריאל בוסו: אנחנו נהיה לסטודנטים כאן לפה בכל המהלך, כי אנחנו יודעים שזה הבסיס.

אוריאל בוסו: אין מה לעשות.

אוריאל בוסו: בסופו של דבר, אנחנו רוצים שיתקדמו ולתת להם את העזרה ואת הגב.

אוריאל בוסו: וצריך לזכור שאלה שלומדים חינוך הם לא אנשים צעירים שהם במצב שעוד יכולים להסתמך על ההורים.

אוריאל בוסו: חלקם בעלי משפחות, אנשים שעושים את זה במקביל לחייהם, אז חצי מהמשכורת שלהם הולכת ללימודים.

אוריאל בוסו: אם אנחנו לא נקל עליהם במלגות הבסיסיות הללו – ושוב אני חוזר על זה, כי זו נקודה שצריך לדעת.

אוריאל בוסו: זו המלגה הבסיסית, לא העודפת של קרנות, קמח וכולי.

אוריאל בוסו: זו המלגה הבסיסית שעליה הם נבנים, ומשם הם מתחילים לבקש קרנות עידוד נוספות.

אוריאל בוסו: ולכן משרד החינוך צריך לראות בחינוך וחברה את הבסיס למלגות הללו, מלגות טלדור.

אוריאל בוסו: אני הבנתי שזה עובר מזכיינות של טלדור למכון ויצמן, למקום אחר שאולי יפעל ביותר יעילות, אבל הם צריכים לדעת את השוקת השבורה ולתקצב את זה באופן אמיתי, ולא להכביד על קריטריונים, גם מבחינת פרק הזמנים, מבחינת טופסולוגיה, גם בהגשה וגם בתשלומים.

אוריאל בוסו: תודה רבה.

סימון דוידסון: תודה רבה, חבר הכנסת בוסו.

סימון דוידסון: יישר כוח.

סימון דוידסון: כל הכבוד.

סימון דוידסון: אני מחזק אותך על כל הפעילות בנושא הזה.

סימון דוידסון: אני רוצה לשבח את שרת החינוך ד"ר יפעת שאשא-ביטון, על הקשב לנושא הזה ועל הפתרון, וכמו שאמרת, הוא צריך להיות מהיר.

סימון דוידסון: וכמובן לחברת הכנסת שרן השכל, יושבת-ראש ועדת החינוך.

סימון דוידסון: צריך לזכור שהחדר הזה, איפה שאתם יושבים עכשיו, הוא האוזן הקשבת לסטודנטים, למורים, למורות, לחינוך במדינת ישראל.

סימון דוידסון: בשביל זה אנחנו נמצאים פה.

סימון דוידסון: בשבועות האחרונים ישבנו ודנו במחסור הגדול של מורות ומורים במדינת ישראל.

סימון דוידסון: יש מחסור אדיר, יש קושי רב באיזורי הפריפריה בהשגת מורים ומורות.

סימון דוידסון: והמלגות האלו זה דבר כל כך חשוב לדחוף את האנשים, ללכת, להגיד, מדינת ישראל תומכת בלימודי הוראה, אנחנו רוצים שיהיו יותר מורות ומורים, והמלגות האלו מאוד חשובות.

סימון דוידסון: אני אעביר את הדברים לאלחנן, יושב-ראש התאחדות הסטודנטים הארצית.

סימון דוידסון: וכמו שאמר חבר הכנסת בוסו, אנחנו מאחלים לך הרבה מאוד בהצלחה.

סימון דוידסון: היכולת לעבוד מול הכנסת ומול האוניברסיטאות והמכללות, ובסוף לעשות דברים בשיתוף פעולה, ולא במלחמות, אלא כדי לייצר שיח הוגן למען הסטודנטים, הוא מאוד חשוב.

סימון דוידסון: בבקשה, אלחנן.

אלחנן פלהיימר: תודה רבה על המילים החמות.

אלחנן פלהיימר: גם עכשיו, גם בתחילת הוועדה.

אלחנן פלהיימר: זה באמת ניכר שחשובים לכם הסטודנטים והסטודנטיות במדינת ישראל.

אלחנן פלהיימר: תודה גם לחבר הכנסת אוריאל בוסו, על זה שהציב את זה בפני הוועדה.

אלחנן פלהיימר: ובאמת, כמו שנאמר, כל הסטודנטים והסטודנטיות במוסדות לחינוך לא היו זכאים להגיש בקשה לקרן הסיוע למלגת משרד החינוך, וזו הזדמנות טובה לומר תודה רבה לשרה ד"ר יפעת שאשא ביטון שאתמול בישרה שהיא מתקצבת עוד 15 מיליון שקלים ומכניסה את הסטודנטים והסטודנטיות במוסדות לחינוך לתוך הקרן.

אלחנן פלהיימר: זו בשורה משמעותית ואדירה.

אלחנן פלהיימר: אנחנו מברכים על כך.

אלחנן פלהיימר: כבר הוצאנו הודעה לסטודנטים על זה.

אלחנן פלהיימר: וכמו שאמרת, אני מקווה שנוכל להמשיך לעבוד בשיתוף פעולה ולהביא בשורות טובות ודברים טובים לסטודנטים ולסטודנטיות.

סימון דוידסון: תודה רבה.

סימון דוידסון: כל הכבוד.

סימון דוידסון: אני רוצה להעביר את רשות הדיבור לאבי בוחבוט, יושב-ראש אגודת הסטודנטים ממכללת קיי.

סימון דוידסון: הוא נמצא איתנו בזום.

סימון דוידסון: הוא לא מוכן?

סימון דוידסון: אז אנחנו נעבור לשקד בנפשי, סגנית יושב-ראש ההתאחדות, גם היא חדשה.

סימון דוידסון: היא נמצאת איתנו?

סימון דוידסון: עד שהם יצליחו לעלות, אנחנו נעביר את רשות הדיבור לחבר הכנסת עופר כסיף, בבקשה.

עופר כסיף: תודה רבה.

עופר כסיף: גם אני מברך את ידידי, חבר הכנסת בוסו, על הדיון החשוב הזה.

עופר כסיף: אני לא יודע אם זה הועלה לפני שנכנסתי, אז אני אזכיר את זה שגם מה שהוציאה התאחדות הסטודנטים עולה תמונה מאוד עגומה לגבי הנושא הזה, משום שכפי שאנחנו יודעים היסטורית, המכללות לא היו בעבר תחת המל"ג, אלא תחת משרד החינוך.

עופר כסיף: אני לא יודע אם זה הוזכר כבר קודם.

עופר כסיף: מה שיצר מצב גם שהסטודנטים במכללות לחינוך לא היו זכאים למלגות מסוימות שהיו מתוקצבות דרך ות"ת.

עופר כסיף: אני מבין שהיה פתרון זמני שבעצם הוסג, בסמ"ך.

אלחנן פלהיימר: בעצם בשנה שעברה, בקורונה, הכניסו אותם בצורה חד פעמית, כחלק - - -

עופר כסיף: ועכשיו חזרו?

אלחנן פלהיימר: הוציאו אותם ועכשיו החזירו אותם.

אוריאל בוסו: עכשיו השרה הודיעה שהכניסו אותם חזרה.

עופר כסיף: אז ניכר שיש סוג של פתרון.

אלחנן פלהיימר: כן.

אלחנן פלהיימר: זה נפתר אתמול בערב.

אלחנן פלהיימר: ציינו את זה קודם.

עופר כסיף: אז קודם כל, אני מברך על זה.

אוריאל בוסו: זה בעקבות הדיון.

עופר כסיף: וזה מצוין.

עופר כסיף: אז כל הכבוד, חבר הכנסת בוסו.

עופר כסיף: ורק חשוב לי להגיד ולנצל את ההזדמנות, שבאמת היה מדובר פה באפליה, ואני גם פונה לעתיד, לא רק לעבר, בתקווה שהושג פתרון לא חד פעמי או זמני, אלא לחלוטין, כי אין הצדקה לאפליה כזאת בקבלת מלגות.

עופר כסיף: ואני מברך על זה שלפחות כרגע נראה שזה נפתר.

סימון דוידסון: תודה רבה, חבר הכנסת כסיף.

סימון דוידסון: יש מישהו שרוצה לעלות בזום?

סימון דוידסון: רשום אצלכם משהו?

סימון דוידסון: דוד פלבר ממשרד החינוך, בבקשה.

סימון דוידסון: לא נמצא?

סימון דוידסון: אז קודם כל, אנחנו מברכים את חבר הכנסת אוריאל בוסו על קיום הדיון ועל ההצלחה בשינוי החלטה של משרד החינוך.

סימון דוידסון: אנחנו מברכים את שרת החינוך, ד"ר יפעת שאשא ביטון, על הפעולה המהירה והקצבה של 15 מיליון שקלים לקרן מלגות החשובה הזאת.

סימון דוידסון: הוועדה מבקשת שהנושא של הזרמת הכספים והחלטה לגבי קבלת המלגות תהיה מהירה ביותר.

סימון דוידסון: אנחנו מזכירים שהלימודים החלו לא מכבר, והנושא הזה חשוב מאוד לסטודנטים שצריכים את המלגות כמו אוויר לנשימה, במיוחד בתקופה הזאת.

סימון דוידסון: אז אנחנו מבקשים שזה יהיה מאוד מהיר, כדי שהסטודנטים יזכו במלגות האלו.

סימון דוידסון: אני מברך את התאחדות הסטודנטים על שיתוף הפעולה, ושרק יהיו בשורות טובות ושתמיד דיונים מהירים יצליחו, ואנחנו פה למען הסטודנטים.

סימון דוידסון: אז אנחנו נסיים את הדיון.

סימון דוידסון: תודה רבה, ובהצלחה לכולם.